Մայիսի 20-ին ՄԱԿ-ի Գլխավոր ասամբլեայում և Անվտանգության խորհրդում տարածվել է Արցախի Հանրապետության հայտարարությունը դրանից երեք օր առաջ Ադրբեջանի ԱԳՆ-ի արած այն պնդումների կապակցությամբ, թե ապրիլի 2-5-ի ռազմական գործողությունների ժամանակ հայկական կողմը արգելված զինատեսակներ, մասնավորապես` սպիտակ ֆոսֆորով ականներ է օգտագործել։ Արցախի ԱԳՆ-ն հիշեցրել է, որ 1990-ականների պատերազմի ընթացքում Ադրբեջանը նմանատիպ անհիմն և աբսուրդային հայտարարություններ է արել, որոնք հերքվել են ՄԱԿ-ի կողմից հատուկ այդ նպատակով ստեղծված մասնագիտական հանձնաժողովի ուսումնասիրությունների արդյունքում։ Հայտարարության մեջ նշված է նաև, որ Ստեփանակերտը պատրաստ է հատուկ մոնիտորինգային հանձնախումբ ընդունել, «որը տեղում կհետազոտի բոլոր փաստերը, ինչպես նաև Ադրբեջանի կողմից ապրիլին սանձազերծված ագրեսիայի, դրա ընթացքում միջազգային հումանիտար իրավունքի նորմերը նրա կողմից խախտելու հանգամանքները»։